[pic] | AZ EURÓPAI KÖZÖSSÉGEK BIZOTTSÁGA |

Brüsszel, 12.1.2009

COM(2008) 914 végleges

2007/0098 (COD)

A BIZOTTSÁG KÖZLEMÉNYE AZ EURÓPAI PARLAMENTNEK az EK-Szerződés 251. cikke (2) bekezdésének második albekezdése alapján -

a közúti fuvarozói szakma gyakorlására vonatkozó feltételek közös szabályainak megállapításáról szóló európai parlamenti és tanácsi rendelet elfogadására vonatkozó tanácsi közös álláspontról

2007/0098 (COD)

A BIZOTTSÁG KÖZLEMÉNYE AZ EURÓPAI PARLAMENTNEK az EK-Szerződés 251. cikke (2) bekezdésének második albekezdése alapján

a közúti fuvarozói szakma gyakorlására vonatkozó feltételek közös szabályainak megállapításáról szóló európai parlamenti és tanácsi rendelet elfogadására vonatkozó tanácsi közös álláspontról

1. ELŐZMÉNYEK

A javaslatnak az Európai Parlamenthez, illetve a Tanácshoz történő továbbításának időpontja (a COM/2007/263 végleges - COD 2007/0098 dokumentum) | 2007. május 23. |

Az Európai Gazdasági és Szociális Bizottság véleményének kelte: | 2008. január 16. |

Az Európai Parlament (első olvasatban elfogadott) véleményének kelte: | 2008. május 21. |

A módosított javaslat továbbításának időpontja: | 2008. június 13. |

A közös álláspont elfogadásának időpontja: | 9.1.2009 |

2. A BIZOTTSÁG JAVASLATÁNAK CÉLJA

A javaslat célja a közúti fuvarozói szakma gyakorlására vonatkozó feltételek közös szabályainak megállapítása. A javaslat a 96/26/EK irányelvnek egy új rendelettel történő kiváltására irányul annak érdekében, hogy a belső piacon javuljon a harmonizáció és tisztességesebb versenyre ösztönözzék a szereplőket.

3. ÉSZREVÉTELEK A KÖZÖS ÁLLÁSPONTHOZ

3.1. Általános észrevételek a közös állásponthoz

A Tanácsban folytatott megbeszéléseknek két központi témája volt. Az első azzal az eljárással kapcsolatos, amelyet az illetékes hatóságoknak a „legsúlyosabb jogsértés” kategóriájába sorolt, és az új III. mellékletben feltüntetett jogsértések esetében kell követniük. A második a tagállamok által létrehozandó elektronikus nyilvántartáshoz, annak struktúrájához és tartalmához, valamint az adatok összekapcsolásához és beviteléhez kötődik.

3.2. A Bizottság részletes észrevételei

A közös álláspont sokat átvesz az Európai Parlament első olvasatában szereplő módosításokból (8., 9., 10., 11., 12., 13., 108., 16., 17., 18., 19., 20., 23., 24., 26., 29., 30., 32., 38., 39., 43., 45., 48., 49., 56., 61., 65., 67., 68., 69., 74., 75., 76., 77., 79., 81., 82., 83., 85., 89., 90., 91., 92., 93., 94., 97. és 98. módosítás). Ezek a módosítások mind elfogadhatók a Bizottság számára.

Más módosítások csak részben (35., 36., 44., 62., 80. módosítás) vagy eltérő határidőkkel (73., 88., 100. és 101. módosítás) szerepelnek. A közös álláspontba a következő módosításokat is beemelték:

- a szállításszervező és a vállalkozás közötti kapcsolat meghatározása (21. módosítás), és az a követelmény, hogy a szervező állandó lakhelye az EU-ban legyen (22. és 25. módosítás);

- a külső szervezővel kapcsolatban (a 4. cikk (2) bekezdése): a közös álláspont szerint a tagállamoknak lehetőséget kell adni arra, hogy a külső szervezőre jutó flotta nagyságát 50 vagy ennél kisebb számú járműre korlátozzák, de nem szabad megengedni, hogy ne vezessenek be ilyen korlátozást (109. módosítás); a közös álláspont újrafogalmazta a külső szervező függetlenségére vonatkozó feltételeket is (28. módosítás);

- a III. mellékletben felsorolt legsúlyosabb jogsértéseket követő eljárás (40., 41., 42. módosítás): a közös álláspont a Parlament javaslatához hasonló eljárást irányoz elő, de attól eltérően nem tűz ki határidőket a jogsértések listájának elfogadására, és nem ír elő komitológiai eljárást a III. melléklet kiigazítására;

- a tagállamoknak lehetőségük van a gyakorlattal rendelkező személyek vizsga alóli felmentésére (52. módosítás); a közös álláspont azonban hosszabb gyakorlatot ír elő (15 év, az új 8a. cikkben);

- a legsúlyosabb jogsértéseket felsoroló III. melléklet (104. módosítás) kiigazításra került;

- a vállalkozásokra vonatkozó ellenőrzések rendszerességét a műszaki fejlődéshez igazítják (59. módosítás); a közös álláspont azonban 2015-től a fokozott kockázatot jelentő vállalkozásokra összpontosítaná az ellenőrzéseket; addig ötévente kell végrehajtani az ellenőrzéseket.

A Parlament és a Tanács támogatta a közúti fuvarozási vállalkozásokról vezetett elektronikus nyilvántartások fokozatos létrehozását és összekapcsolását (15. cikk, 70., 71., 72. 73., 74. módosítás), viszont eltérő ütemtervet javasolt.

A Bizottság javaslatát kiegészítve mind az első olvasat, mind a közös álláspont lehetőséget ad arra, hogy külön nyilvántartás készüljön a jogsértésekről és a vállalkozás szállítási tevékenységének irányítására alkalmatlannak minősített szállításszervezőkről. A közös álláspontnak megfelelően ezeknek a szállításszervezőknek nem két évig, hanem addig kell a nyilvántartásokban maradniuk, amíg helyre nem állították jó hírnevüket.

A Parlament első olvasatban azt javasolta, hogy a nyilvántartásban tegyenek különbséget nyilvános és bizalmas adatok között, az utóbbiakhoz pedig csak bizonyos feltételek mellett lehessen hozzáférni (csak a közúti közlekedéssel összefüggő speciális jogkörökkel és felesketett tisztviselőkkel rendelkező illetékes hatóságok férhessenek hozzá). A Parlament továbbá javaslatot tett a szállításszervezők nyilvántartására is. Ezek a javaslatok nem kerültek be a közös álláspontba.

Noha a Parlament első olvasatban kérte, hogy a nyilvántartásba vegyék fel a letelepedési tagállamon kívül üzemeltetett gépjárművek forgalmi rendszámát is, a közös álláspont csak azt mondja ki, hogy a Bizottság 2009-ben ajánlást bocsáthat ki a forgalmi rendszámok nyilvántartásba vételéről. Ez utóbbi rendelkezés a tanácsi tárgyalások során kialakult végső kompromisszum része volt.

A közös álláspont emellett az alábbi módosításokat sem vette figyelembe, noha ezek a Bizottság számára elfogadhatók vagy elvben elfogadhatók lettek volna:

- a nem kereskedelmi célú személyszállításra engedélyezett kivétel alkalmazási köre szűkült (107. módosítás);

- a biztonságos adathordozókra való hivatkozás az engedélyezési feltételek között (31. módosítás);

- az a követelmény, hogy a valutaárfolyamokat ne ötévente, hanem évente igazítsák ki (46. módosítás);

- az a követelmény, hogy a szállításszervező-jelöltek képzéséért és vizsgáztatásáért felelős szerveket kölcsönösen összeegyeztethető kritériumok alapján akkreditálják (51. módosítás);

- a tagállamok azon lehetősége, hogy ösztönözzék a szállításszervezők rendszeres képzését (53. módosítás);

- az a követelmény, hogy az illetékes hatóság feladata legyen az elektronikus nyilvántartás naprakésszé tétele és fenntartása (57. módosítás);

- a vállalkozásnak a tényleges és állandó letelepedés bizonyítására előírt határidő szűkebbre szabása (64. módosítás);

- az a javaslat, hogy a tagállamok tájékoztassák a Bizottságot azokról a bizonyítványokról, amelyeket a szakmai alkalmasság bizonyítékaként elismernek (86. módosítás);

- az ellenőrzéssel történő szabályozási bizottsági eljárásra való hivatkozás rövidített határidővel történő újrafogalmazása (96. módosítás); a közös álláspont nem írja elő ezt az eljárást.

A közös álláspont az alábbi módosításokat sem vette figyelembe, de ezek a Bizottság számára sem voltak elfogadhatók vagy a javasolt megfogalmazásban elfogadhatók:

- a parkolóhelyekre vonatkozó követelmény újrafogalmazása, amivel a Parlament a megfelelő számú parkolóhely előírása helyett a gépjárművek parkolási helyének bemutatását írná elő (111. módosítás); a Tanács törölte ezt a rendelkezést;

- az adatok archiválására és a személyes adatok védelmére mint olyan közösségi előírásokra való hivatkozás, amelyek be nem tartása veszélyeztetheti a szállításszervező jó hírét (37. módosítás);

- a 44. módosítás második része, amely szerint a tőkét hitelesített kereskedelmi mérleggel vagy adóügyi célokra szolgáló eredménykimutatással kell bizonyítani;

- az a követelmény, amely szerint a szakmai alkalmassági vizsgát a lakóhely szerinti tagállamban kell letenni (50. módosítás);

- az a követelmény, amely szerint a szakmába ötéves szünet után visszatérő szállításszervezőknek újra kell képezniük magukat (113. módosítás);

- a szakmai alkalmassági bizonyítvány jogi személyre való átruházását tiltó hivatkozás (55. módosítás);

- az a rendelkezés, amely szerint még a nyilvántartások összekapcsolása után is csak „kételyek felmerülése esetén” ellenőrzik, hogy a szállításszervezőt fuvarozási tevékenységének irányítására alkalmatlannak minősítették-e (58. módosítás);

- a vállalkozásnak a szállításszervező pótlására előírt határidő szűkebbre szabása (63. módosítás);

- annak a lehetőségnek a törlése, amely szerint ellenőrzéssel történő szabályozási bizottsági eljárással későbbre lehet halasztani a nemzeti nyilvántartások összekapcsolását (116. módosítás);

- az a rendelkezés, amely a rendelet hatályának a taxikra való lehetséges kiterjesztését egy jelentéshez köti (99. módosítás);

- a rendelet alkalmazására előírt 2009. június 1-jei határidő (103. módosítás); a közös álláspont szerint a rendeletet a hatálybalépését követő 24 hónap elteltével kell alkalmazni.

A közös álláspont a következő új rendelkezéseket is tartalmazza:

- az állatok szállítására való hivatkozás azon szabályok között, amelyeket a szállításszervező vagy a vállalkozás nem sérthet meg (a 6. cikk (1) bekezdésének b) pontja);

- a tagállamok azon lehetősége, hogy a csak belföldi szállítást végző vállalkozások számára eltérő engedélyt adjanak ki (a 10. cikk (1) bekezdése);

- a tagállamok azon lehetősége, hogy meghosszabbítsák az engedélykérelem vizsgálatára előírt határidőt (a 10. cikk (3) bekezdése);

- a tagállamok azon lehetősége, hogy szűkebbre szabják azt a határidőt, amelyen belül a vállalkozásoknak jelezniük kell az engedélykérelemben feltüntetett adatok megváltozását (a 10. cikk (5) bekezdése);

- annak az átfogalmazása, hogy a pénzügyi helyzetre vonatkozó követelmény nem teljesülése esetén a vállalkozásnak mit kell bizonyítania (a 12. cikk (1) bekezdésének c) pontja);

- az elektronikus nyilvántartásokkal kapcsolatban a Bizottság által komitológiai eljárással elfogadandó szabályok részletesebb leírása (a 15. cikk (5) bekezdése);

- a tagállamok által a szakma gyakorlásával kapcsolatban benyújtandó jelentések egyszerűsítése (26. cikk).

4. KÖVETKEZTETÉSEK

A Tanács a közös álláspontot minősített többséggel fogadta el. A Bizottság úgy véli, hogy a közös álláspont biztosítja a bizottsági javaslat fő célkitűzéseinek megvalósulását, ezért támogatja a közös álláspontot.